SCI คว้างานติดตั้งสะพานเหล็กข้ามทางรถไฟมูลค่า 110 ลบ. มั่นใจดันผลงานปี 62 โตแกร่ง
SCI คว้างานติดตั้งสะพานเหล็กข้ามทางรถไฟมูลค่า 110 ลบ. มั่นใจดันผลงานปี 62 โตแกร่ง
SCI คว้างานติดตั้งสะพานเหล็กข้ามทางรถไฟมูลค่า 110 ลบ. มั่นใจดันผลงานปี 62 โตแกร่ง
23 พ.ค. 2562

นายเกรียงไกร เพียรวิทยาสกุล ประธานเจ้าหน้าที่บริหาร บริษัท เอสซีไอ อีเลคตริค จำกัด (มหาชน) หรือ SCI เปิดเผยว่า บริษัทฯชนะการเข้าประมูลโครงการก่อสร้างติดตั้งสะพานเหล็กข้ามทางรถไฟของการรถไฟแห่งประเทศไทย (รฟท.) มูลค่ารวม 110 ล้านบาท  และคาดจะเริ่มดำเนินงานได้ประมาณส.ค.นี้
ขณะเดียวกันบริษัทฯ ยังมีอีกหลายโครงการที่อยู่ระหว่างรอผลการประมูล ดังนั้นจึงมั่นใจว่าจะช่วยสนับสนุนให้ผลงานในปี 2562 น่าจะมีทิศทางที่ดีขึ้นหากเทียบกับปีที่ผ่านมา
“การที่ SCI ได้รับงานโครงการก่อสร้างติดตั้งสะพานเหล็กข้ามทางรถไฟมูลค่า110 ล้านบาท ทำให้งานในมือเพิ่มขึ้น ซึ่งจะทยอยรับรู้รายได้ในปีนี้ ซึ่งจะช่วยสนับสนุนให้ปี 2562 มีการฟื้นตัวได้อย่างแน่นอน” นายเกรียงไกร กล่าว
นายเกรียงไกร กล่าวอีกว่าปัจจุบัน บริษัทฯมีงานในมือรอรับรู้รายได้แล้ว 750 ล้านบาท ดังนั้น มีโอกาสที่ผลประกอบการปีนี้ จะกลับมาฟื้นตัวได้ อย่างไรก็ตาม ภาครัฐมีการเปิดประมูลงานใหม่หลายโครงการ  และบริษัทฯได้เข้าร่วมประมูลเช่นกัน ซึ่งจะมีการทยอยประกาศผลออกมาในเร็วๆ นี้
สำหรับสัดส่วนรายได้ในปี 2562 จะมาจากธุรกิจในประเทศจะอยู่ที่ประมาณ 90% รายได้จากต่างประเทศประมาณ 10% ของรายได้รวม โดยธุรกิจผลิตและจำหน่ายเสาส่งไฟฟ้าแรงสูง และเสาโทรคมนาคม ยังคงเป็นรายได้หลักของบริษัทฯ
นอกจากนี้ ในวันที่ 27 พฤษภาคม 2562 บริษัทฯจะจ่ายเงินปันผลให้กับผู้ถือหุ้นที่มีชื่อปรากฏในสมุดทะเบียนผู้ถือหุ้น ณ วันกำหนดรายชื่อผู้ถือหุ้น เพื่อสิทธิในการรับเงินปันผล (Record Date) คือวันที่ 11 มีนาคม ที่ผ่านมา  โดยจ่ายเงินปันผลในอัตราหุ้นละ 0.05 บาท รวมเป็นเงินปันผล จำนวนทั้งสิ้น 37.50 ล้านบาท